钦定古今图书集成/理学汇编/文学典/第180卷 > 《吴默论文》 > 《文贵用虚》
## 钦定古今图书集成/理学汇编/文学典/第180卷 > 《吴默论文》 > 《文贵用虚》

文之贵讲贵实，尚矣。然人但知讲之讲，而不知以不
讲为讲；但知实之实，而不知以虚为实。夫讲之为讲，
而实之为实，说一句才是一句，说一字才是一字，其
于一句一字之外，已毫不能通，而于一句一字之中，
又浑非其解。故意不透露，而机不玲珑。惟夫不讲而
讲，虚而实也。而后为批大却，导大窾，而后极文之致。
总之，贵议论而不贵铺排，贵抉其所以然，而不贵赘
其所当然。当然者传其形，所以然者传其神。铺排者
铢积寸累而无功，议论者挈领提纲而了了。故一言
可当百千言，反言可当正言，无言可当有言。以意言
之为至实，以机言之为至虚。至于善用虚，而所为精
深者、澹宕者，皆举之矣。